זאב רווח בסרטו של אורי ענבר, "בית"ר פרובנס", 2002
**זאב (זאביק) נחום רווח** (נולד ב-15 באוגוסט 1940) הוא שחקן קולנוע, טלוויזיה ותיאטרון, קומיקאי, זמר, מפיק, תסריטאי, במאי קולנוע ותיאטרון וצייר ישראלי. זוכה שלושה פרסי אופיר - שניים כשחקן הראשי הטוב ביותר ואחד על מפעל חיים. נמנה בין האישים הבולטים והחשובים בקולנוע הישראלי.

ביוגרפיה
--------

רווח נולד ברבאט שבמרוקו הצרפתית, והוא נקרא על שמם של זאב ז'בוטינסקי ונחום סוקולוב. הוא בנם הבכור של חנה ורבי יצחק ריוח מתוך שמונה ילדים. בגיל שמונה בשנת 1948 עלה עם משפחתו לישראל. בתחילה התגוררה המשפחה במעברה בחיפה. מגיל תשע עד גיל 13 התגורר עם משפחתו בשכונת מוסררה, שבירושלים. אביו אף הקים בשכונה זו בית כנסת. מאוחר יותר עברה המשפחה לשכונת קריית היובל, בירושלים.

מגיל 13 למד בישיבה התיכונית-חקלאית שבכפר חסידים. את שירותו בצה"ל עשה בנח"ל.

רווח מזוהה פוליטית עם הימין, ובפרט מפלגת הליכוד. בשנת 1992 הופיע בתשדירי הבחירות של המפלגה. בשנת 2003 התמודד על מושב במועצת עיריית רמת גן מטעם רשימת הליכוד.

באפריל 2018 הדליק משואה ביחד עם השחקנית ליא קניג בטקס הדלקת המשואות של חגיגות שנת ה-70 למדינת ישראל.

בשנת 2019 עבר אירוע מוחי והחל תהליך שיקום.

### בתיאטרון

רווח הוא בוגר המחזור הראשון של בית הספר למשחק "בית צבי".

בשנים 1963–1966 שיחק בתיאטרון "אֹהל", בין היתר במחזות: "האידיוטית", "שלושת המלאכים" ו"בלי עין הרע". בשנים 1966–1973 שיחק ב"תיאטרון הקאמרי", שם שיחק בין היתר במחזות, "הכושי עשה את שלו", פרי עטו של יוסף (טומי) לפיד, מחזה שהעלה לאחר שנים בסוף שנות התשעים כשחקן וכבמאי, שיחק בהצגה "מדיאה" לצידה של חנה מרון, את דמותו של לאונרדו ב"חתונת הדמים", את דמותו של אובו ב"אובו המלך" לצידה של דבורה קידר, הנסיך האל ב"הנרי הרביעי", סר לאנסלוט ב"הדרקון", פיגארו ב"נישואי פיגארו" ואת המפקח אזולאי ב"המפקח". בשנת 1988 הועלה בתיאטרון הלאומי הבימה המחזמר המצליח "סאלח שבתי" בכיכובו של רווח ולצדו גאולה נוני, חני נחמיאס ועוד. על הבימוי הופקד אפרים קישון ואת המוזיקה למחזמר כתבה המלחינה נורית הירש. מתוך המחזמר זכור במיוחד הלהיט הגדול של ההצגה "אח יא ראב". ההצגה רצה כ-172 פעמים בהצלחה רבה ברחבי ישראל.

בשנת 1997 שיחק רווח במחזמר לילדים "פיטר פן" לצידו של גיל ססובר בתפקיד קפטן הוק. בשנת 2003 שיחק במחזמר "עלי בבא וארבעים השודדים" לצידו של צביקה הדר בתפקיד מנהיג ארבעים השודדים סבאח אל פול.

לאחר שנים מחוץ לתיאטרון הרפרטוארי, חזר רווח להופיע בשנת 2010 בתפקיד אלברטו בהצגה "ולנטינו" של תיאטרון בית ליסין, לאחר מכן שיחק את דמותו של שמעון בוסקילה בהצגה "בנים גידלתי ורוממתי" ואת דמותו של יוחנן ב"סוחרי גומי", של המחזאי חנוך לוין.
בשנת 2013 עלה המופע "חגיגה בסנוקר" בכיכובו, שהתבסס על הסרט המקורי שאף הוא היה בכיכובו. באותה שנה שיחק בהצגת הבידור "עוד חבר כזה ואבדנו" לצד יוסי וידר. בשנת 2014 ביים ושיחק במופע "מומו שיפוצים". בשנת 2019 הופיע בהצגת הבידור "זקנים חסרי מנוח" לצד אריה מוסקונה ועירית ענבי.

### בטלוויזיה

בשנת 1978 שיחק רווח בסרט הטלוויזיה "חפיף" לצידם של ליאורה טיקוצקי, יצחק חזקיה וז'אק כהן.

בשנת 1994 שיחק ב"פאפא", סדרת טלוויזיה. בשנים 1999–2000 הנחה את התוכנית "בטברנה" בערוץ הראשון. בשנת 2002 שיחק רווח בסדרת הדרמה "המשאית", ובסוף 2010 שודרה בערוץ הוט 3 ובערוץ הילדים הסדרה "חסמבה דור 3" שם גילם רווח את אלימלך זורקין, תפקיד אותו גילם גם בסרט "חסמבה ונערי ההפקר" משנת 1971. באותה השנה, שיחק רווח תפקיד ראשי בסדרת הפשע שיצר חיים בוזגלו - "הכבוד של מרציאנו".

בשנת 2003, עם השקת "ערוץ הקולנוע הישראלי" ב-yes, הנחה רווח מספר תוכניות ספיישל שעסקו בקולנוע הישראלי לדורותיו.

בשנת 2016 שיחק בסדרה הקומית לילדים "סופשלי", ששודרה בערוץ הילדים.

בשנת 2017 שיחק בסיטקום "שמחות", שם גילם את מרדכי בלילי - בעל אולם האירועים.

בשנת 2018 שיחק בסדרה "שלטון הצללים" בתור מני גרציאנו.

### בקולנוע

רווח שיחק בלמעלה מארבעים סרטי קולנוע, ואף ששיחק בתפקידים ראשיים בסרטים ובהצגות מסוגות רבות, הוא בולט במיוחד ככוכב של ז'אנר סרטי הבורקס. בסרטים אלה נהג רווח לגלם דמויות סטריאוטיפיות וגרוטסקיות של אנשים בשולי החברה המפלסים את דרכם בהשתלשלות אירועים קומית, המורכבת בדרך כלל מרמאויות קטנות, התחפשויות וחילופי זהויות (אשכנזי/מזרחי, גבר/אישה, עשיר/עני, תאומים ועוד).

סרטו הראשון כבמאי היה "רק היום" משנת 1976. בסרט זה כיכב רווח בתפקיד הראשי לצד אילן דר, ספי ריבלין, אפרת לביא, ז'אק כהן וגדעון זינגר.

בסרט "הגונב מגנב פטור" שאותו ביים ובו השתתף, ניתן למצוא סאטירה בזמן אמת על מאפיינים רבים בחברה הישראלית: עדתיות - השוטר האשכנזי, בועז דוידזון (שמו של במאי סרטי הבורקס בועז דוידזון המגולם על ידי אילן דר), מכניס את הגיבור המזרחי לכלא וגונב ממנו את אשתו; קולנוע "מגויס" - רווח מתחפש לשחקן המגלם את אידי אמין בצילומי הסרט "מבצע יונתן" של מנחם גולן, שנערכו באותה תקופה; הרוחניות המזויפת המיובאת מהודו והמזרח - רווח מתחפש למהרישי יוגי, שביקר בישראל באותה תקופה, ועוד.

בשנת 2010 הוענק לרווח פרס אופיר על מפעל חיים בקולנוע על ידי האקדמיה הישראלית לקולנוע וטלוויזיה.

בשנת 2021 השתתף רווח בקליפ של הזמר אייל גולן "ימים טובים", כחידוש לשיר "ימים טובים" של אחיו, הזמר אורי רווח המשמש כשיר פתיחה לסרט "רק היום" בכיכובו ובבימויו של רווח עצמו. השיר הולחן על ידי יאיר רוזנבלום למילים של יורם טהרלב.

### משפחתו

רווח היה נשוי לשחקנית שולה רווח. כיום נשוי למלי ומתגורר עם משפחתו ברמת גן. הוא אב לחמישה ילדים.

אחיו הצעיר אורי רווח היה בעברו זמר. בטרם חזר בתשובה, שר את שירי הפתיחה בסרטיו של אחיו "צ'רלי וחצי" ו"רק היום" (ימים טובים).

בנו של בן דודו, משה רווח, מכהן כמשנה לראש עיריית רמת גן וכיו"ר סיעת הליכוד ברמת גן.

פילמוגרפיה חלקית
----------------

### כשחקן

* "סבינה והגברים" (1966)
* "סיירים" (1967)
* "הצד השני" (1968)
* "חמישה ימים בסיני" (1968)
* "להט במים" (1969)
* "שבלול" (1970)
* "חסמבה ונערי ההפקר" (1971)
* "תיק ירושלים" (The Jerusalem File) - של ג'ון פלין (1972)
* "צ'ארלי וחצי" (1974)
* "חגיגה בסנוקר" (1975)
* "יופי של צרות" (1976) - של אסי דיין
* "רק היום" (1976) - סרטו הראשון כבמאי
* "חמש מאות אלף שחור" - של שייקה אופיר (1977)
* "הגונב מגנב פטור" (1977)
* "שרגא קטן" (1978)
* "חפיף" - סרט טלוויזיה (1978)
* "לא לעלות יותר" (1979)
* "טעות במספר" (1979)
* "האיש שבא לקחת" (1981)
* "אדון ליאון" (1982)
* "ספר נשים" (1984)
* "המובטל בטיטו" (1987)
* "בובה" (1987)
* "אם אתה מגיע לריו...אתה מת" - ברזיל (1987)
* "תלווה לי את אשתך" (1989)
* "טיפת מזל" (1992)
* "פעמיים בוסקילה" (1998)
* "The Quest" - סרט הוליוודי (1998)
* "הבריחה מערב הסעודית" - סרט הוליוודי (1998)
* "The Last Patrol" - סרט הוליוודי (2000)
* "Delta Force One" - סרט הוליוודי (2002)
* "בית"ר פרובנס" - של אורי ענבר (2002)
* "סוחרי גומי" (2002)
* "משכנתא" - של שרון מימון וטל גרניט (2006)
* "יהיה בסדר" (2008)
* "כבוד" - של חיים בוזגלו (2009)
* "לפגוש את אגם" (2011)
* "העולם מצחיק" - של שמי זרחין (2012)
* "פנתר לבן"- של דני רייספלד (2013)
* "גט" - של רונית ושלומי אלקבץ (2014)
* "מיתה טובה" (2014)
* "כבוד אחרון" (2017)
* "אגדת חורבן" (2021)
* "שער הפרחים" (2022)

### כבמאי או כתסריטאי

* "רק היום" (1976)
* "הגונב מגנב פטור" (1977)
* "שרגא קטן" - על פי מחזה של הלל מיטלפונקט (1978)
* "טעות במספר" (1979)
* "לא לעלות יותר" (1979)
* "פצעי בגרות 80" - הסרט היחיד שביים רווח ולא שיחק בו (1980)
* "אדון ליאון" (1982)
* "ספר נשים" (1984)
* "המובטל בטיטו" - על פי מחזה של טומי לפיד (1987)
* "בובה" - על פי מחזה של הלל מיטלפונקט (1987)
* "אם אתה מגיע לריו...אתה מת" - ברזיל (1987)
* "תלווה לי את אשתך" (1989)
* "טיפת מזל" (1992)
* "פעמיים בוסקילה" (1998)
* "סוחרי גומי" - סרט טלוויזיה (2002)
* "קהילת קדושים" - סרט שיצא בקלטות וידאו וב-DVD ומתאר את החיים במרוקו (2008)

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **זאב רווח** |
| ויקישיתוף תמונות ומדיה בוויקישיתוף: **זאב רווח** |

* זאב רווח, במיזם "אישים" לתיעוד היצירה הישראלית
* זאב רווח, במסד הנתונים הקולנועיים IMDb (באנגלית)
* זאב רווח, באתר "אידיבי", מאגר הידע העברי לקולנוע ישראלי ועולמי
* זאב רווח, באתר ספר הקולנוע הישראלי
* זאב רווח, באתר AllMovie (באנגלית)
* זאב רווח, במסד הנתונים הקולנועיים KinoPoisk (ברוסית)
* זאב רווח, באתר שירונט
* זאב רווח, באתר MusicBrainz (באנגלית)
* זאב רווח, דף שער בספרייה הלאומית
* זאב רווח, בארכיון הבימה
* מילים לשירים של זאב רווח, באתר "שירונט"
* זאב רווח, ב"מאגר העדויות של הקולנוע הישראלי"
* נעמה נחושתאי, זאב רווח, באתר ynet, 5 ביולי 2009
* מרב יודילוביץ', את הקומדיה אלוהים נתן, באתר ynet, 3 ביוני 2010
* זאב רווח, עוד במרוקו הוא היה ישראלי, באתר ynet, 22 בספטמבר 2010
* עפרה לקס, עניין אישי עם זאב רווח, באתר ערוץ 7, 29 במרץ 2012
* יובל אברמוביץ', רווח נקי, באתר ישראל היום, 3 באוקטובר 2014
* אתר למנויים בלבד גבי בר-חיים, מיאו, זאב, באתר "ידיעות אחרונות", 23 ביוני 2017
* יעקב בר-און, ‏זאב רווח: "מבין את הצעירים שחוששים לעתיד המדינה - זה הזמן לצאת להפגין", באתר מעריב אונליין, 8 באוגוסט 2020

הערות שוליים
------------

1. ↑  ניב שטנדל, איזה בדיחות, חמודי: זאב רווח מקבל מפעל חיים, באתר nrg‏, 29 ביולי 2010
2. ↑  אורי קליין, עכבר העיר אונליין, זאב רווח, סמל ישראלי, באתר הארץ, 9 באפריל 2010
3. ↑  נוער נוער נוער, באתר nrg,‏ 20 בדצמבר 2002
4. ↑  יוסי יהושוע, מיאו, פוליטיקה: זאב רווח מצטרף לשלומי עוז בר"ג, באתר ynet, 28 ביולי 2003
5. ↑  ערוץ 7, זאב רווח הדליק משואה ובירך "שהחיינו", באתר ערוץ 7, 18 באפריל 2018
6. ↑  זאב רווח מדאיג את המעריצים: "הוא בסדר?", "אפשר לבקר?", באתר אייס, 18 במרץ 2023
7. ↑  פז חסדאי, לילך וולך ואריאל קריל‏, ימשיך כבודו: לרגל זכייתו של זאב רווח בפרס אופיר למפעל חיים, באתר וואלה!‏, 27 ביולי 2010
8. 1 2  אמיר בוגן, בישוף מטורלל על ספידים: זאב רווח שלא הכרתם, בצרפתית, באתר ynet, 15 באוגוסט 2020

| פרס אופיר לשחקן הראשי הטוב ביותר |
| --- |
| 1990–2010 | משה איבגי (1990) • אריה מוסקונה (1991) • שולי רנד (1992) • שאול מזרחי (1993) • שמיל בן ארי (1994) • משה איבגי (1995) • עמוס לביא (1996) • אסי דיין (1997) • יורם חטב (1998) • ניר לוי (1999) • אקי אבני (2000) • ליאור אשכנזי (2001) • זאב רווח (2002) • אריה אליאס (2003) • שולי רנד (2004) • אורי גבריאל (2005) • אסי דיין (2006) • ששון גבאי (2007) • מיכאל מושונוב (2008) • סשה אבשלום אגרונוב (2009) • אדיר מילר (2010) |
| 2011 ואילך | שלמה בראבא (2011) • רועי אסף (2012) • מכרם ח'ורי (2013) • זאב רווח (2014) • רועי אסף (2015) • מוריס כהן (2016) • ליאור אשכנזי (2017) • נוה צור (2018) • ערן נעים (2019) • שי אביבי (2020) • אלכס בכרי (2021) • ששון גבאי (2022) • רועי ניק (2023) |


|  |  |  |
| --- | --- | --- |
| **הקודם**:**2009 - אסי דיין** | **זוכה פרס אופיר על מפעל חיים  לשנת 2010 - זאב רווח** | **הבא**:**2011 - איז'ו שני** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302305305171
* BnF: cb140488805 (data)
* GND: 1062435230
* ISNI: 0000 0000 6956 8471
* LCCN: no2004100047
* MusicBrainz: 0005af89-b953-4b66-a4e5-210075f22ded
* SUDOC: 19429188X
* VIAF: 13149294073680520103
* WorldCat (עם VIAF): 13149294073680520103

 |